Ministarstvo javnih radova
ul.Arsenija Boljevića 2a, City Mall/III sprat, 81000 Podgorica	 
Broj: 01-426/26-2102/4
Podgorica, 16.06.2026.godine


POJAŠNJENJE
Tenderske dokumentacije broj 04-40/26 od 10.06.2026.godine
(šifra postupka #117151) za izvođenje radova na izgradnji Bulevara Velje brdo sa pratećom infrastrukturom
Povodom zahtjeva za pojašnjenje Tenderske dokumentacije, Komisija za sprovođenje postupka javne nabavke, u skladu sa članom 95 stav 2 Zakona o javnim nabavkama, na postavljena pitanja daje sljedeće odgovore: 



1. Uslov za obavljanje djelatnosti — kumulacija građevinske licence i licence za geološka istraživanja
Tenderska dokumentacija u dijelu „Uslovi za obavljanje djelatnosti“ zahtijeva da privredni subjekat istovremeno posjeduje licencu za građenje objekata (čl. 84 i 107 Zakona o izgradnji objekata) i „Licencu za izradu projekata geoloških istraživanja, vršenje više vrsta geoloških istraživanja i izrade elaborata o rezultatima geoloških istraživanja (inženjersko-geološka i geotehnička, te hidrogeološka istraživanja)“, izdatu u skladu sa Zakonom o geološkim istraživanjima. Uslov se umnožava i kroz zahtjev za angažovanje odgovornog inženjera geologije sa položenim stručnim ispitom za vršenje geoloških istraživanja (tačka 9 stručnih i kadrovskih kapaciteta).
Predmet nabavke je izvođenje građevinskih radova po revidovanom glavnom projektu, a ne vršenje geoloških istraživanja niti izrada elaborata o rezultatima geoloških istraživanja — što su radnje projektne faze koja je, prema samoj tenderskoj dokumentaciji, okončana (projektant „Optimus project“ d.o.o. Bijelo Polje; revident naveden u dokumentaciji; projekat objavljen na sajtu naručioca). U predmjeru ne postoji nijedna pozicija označena kao geološko istraživanje ili izrada elaborata. S tim u vezi, molimo naručioca da pojasni:
1.1. Na osnovu koje konkretne odredbe ZJN i kojih konkretnih pozicija predmjera (uz navođenje rednih brojeva) naručilac zaključuje da izvođač radova mora samostalno posjedovati licencu za izradu projekata geoloških istraživanja, vršenje geoloških istraživanja i izradu elaborata — imajući u vidu da su geološka istraživanja preduslov projektne faze koja je već realizovana?
1.2. Koje se pozicije predmjera kvalifikuju kao „geološka istraživanja“ u smislu Zakona o geološkim istraživanjima, nasuprot pozicijama koje predstavljaju izvođenje radova po projektu (npr. geotehnička pasivna sidra — poz. 53, zaštitne mreže kosina — poz. 22, potporni zidovi — poz. 42–55, osmatranje tla — poz. 277–279)?
1.3. Da li je naručilac, u skladu sa čl. 82 i čl. 85 ZJN, sproveo analizu tržišta o broju privrednih subjekata u Crnoj Gori koji istovremeno posjeduju i građevinsku licencu za ovu kategoriju objekata i licencu za geološka istraživanja navedenog obima — i, ako jeste, koliko takvih subjekata postoji? Molimo da se dostave metodologija i rezultat analize.
1.4. Da li se ispunjenost ovog uslova, kao i angažovanje odgovornog inženjera geologije, može dokazati ugovorom o korišćenju sposobnosti drugog subjekta (podizvođač / član zajednice ponuđača) — i, ako može, zašto to nije izričito navedeno uz sam licencni uslov, već samo u dijelu o kadrovskim kapacitetima?


Odgovor: 
Predmetni uslov je definsan na osnovu geotehničkog elaborata, kojim je predviđeno geotehničko
praćenje i stalni geotehnički nadzor tokom izvođenja radova u složenim geotehničkim uslovima. 
Odnosi se na pozicije 11 – 18, 22, 42, 53, 57, 58, 68, 69, 70, 84, 85, 86, 107, 108

Saglasno Zakonu o javnim nabavkama pouđač može da podnese ponudu samostalno, zajedničku
ponudu,  da koristi kapacitete drugog privrednog subjekta ili da  dio predmeta javne nabavke
ustupi podugovaraču, U zavisnosti od načina podnošenja ponude ponuđač sačinjava Izjavu privrednog subjekta, a sve u skladu sa Pravilnikom o obrascu Izjave privrednog subjekta.

2. Tehnička specifikacija uličnih LED svjetiljki (poz. 134–136) — de facto određivanje konkretnog proizvoda
Specifikacija svjetiljki S1 i S2 (ukupno 316 kom) sadrži oznaku „IP 72L50-740 NR M BS 3550 CL2 M60 ANT proizvođača Thorn“, uz parametre navedene sa apsolutnom kataloškom preciznošću: dimenzije 718 × 224 × 114 mm, masa 7,7 kg, ulazna snaga 106,1 W, svjetlosni fluks 17.316 lm, efikasnost 163,2 lm/W, 72 LED modula napajana sa 500 mA, tijelo od livenog aluminijuma EN AC-44300, IP66, IK09, te doslovno preuzet tekst o prenaponskoj zaštiti (10 kV / 8 kV / 6 kV) i o redukciji snage „efektivno 3 sata prije i 5 sati nakon proračunate ponoći“. Navedena oznaka i parametri integralno odgovaraju jednom konkretnom kataloškom proizvodu dostupnom na tržištu, čime se otvara pitanje de facto određivanja konkretnog proizvoda iz čl. 88 ZJN.
2.1. Za svaki numerički parametar određen kao tačna vrijednost (17.316 lm; 106,1 W; 163,2 lm/W; 718 × 224 × 114 mm; 7,7 kg), molimo da se dostavi funkcionalno i svjetlotehničko obrazloženje (referentni svjetlotehnički proračun po MEST EN 13201) iz kojeg proizlazi zašto je određena baš ta tačna vrijednost, a ne funkcionalni zahtjev u vidu minimuma ili opsega (npr. „fluks ≥ 17.000 lm“, „efikasnost ≥ 150 lm/W“)?
2.2. Budući da je navedeno „ili ekvivalent“, molimo da se, u skladu sa čl. 88 st. 4 ZJN, objave jasni i mjerljivi kriterijumi ekvivalentnosti — dopuštene tolerancije po svakom parametru (fluks, snaga, efikasnost, dimenzije, masa, optika, klasa zaštite) — na osnovu kojih će proizvod drugog proizvođača biti ocijenjen kao ekvivalentan. Bez objavljenih kriterijuma, navod „ili ekvivalent“ je neprimjenjiv.
2.3. Da li je posjedovanje sertifikata „ENEC Plus“ obavezan (eliminacioni) zahtjev — i, ako jeste, na kojoj se funkcionalnoj potrebi zasniva, imajući u vidu da se radi o dobrovoljnoj šemi sertifikacije koju posjeduje ograničen krug proizvođača?
2.4. Da li se ista pitanja (funkcionalno obrazloženje tačnih vrijednosti i kriterijumi ekvivalentnosti) odnose i na reflektor S3 (poz. 136, oznaka „AFP2 2M 192L70 840 AI6 NONE CL1 WS14 GY proizvođača Thorn“, 392 W, 55.079 lm), uključujući sistem montaže devet reflektora na jednom stubu kružnog toka?

Odgovor: Tehničke karakteristike definisane su na osnovu projektne dokumentacije, tehničkih proračuna i funkcionalnih zahtjeva predmetnog projekta, sa ciljem obezbjeđenja potrebnog nivoa kvaliteta, funkcionalnosti, energetske efikasnosti, pouzdanosti i trajnosti ugrađene opreme.
Navodi proizvođača, tipova, kataloških oznaka, trgovačkih naziva ili referentnih modela sadržani u tehničkoj specifikaciji imaju isključivo za cilj bliže opisivanje traženih tehničkih, funkcionalnih i kvalitativnih karakteristika predmeta nabavke i ne tumače se kao zahtjev za proizvod određenog proizvođača.
Naručilac će prihvatiti proizvode drugih proizvođača pod uslovom da ponuđač dokaže da ponuđena oprema po svojim tehničkim, funkcionalnim i kvalitativnim karakteristikama obezbjeđuje isti ili viši nivo performansi od zahtijevanog.
Obaveza ponuđača je da dostavi dokaze ekvivalentnosti.
Sertifikati, standardi i drugi dokazi kvaliteta navedeni u tehničkoj specifikaciji smatraju se referentnim dokazima traženog nivoa kvaliteta, pri čemu će se, u skladu sa Zakonom o javnim nabavkama, prihvatiti i drugi odgovarajući dokazi kojima se potvrđuje ispunjenost zahtijevanih tehničkih i funkcionalnih karakteristika.

3. Navođenje marki i tipova proizvođača; ograničenje maksimalnog kapaciteta separatora (poz. 102)
Pored svjetiljki, tehnička specifikacija na više mjesta upućuje na konkretne proizvođače i vlasničke oznake tipova. Pregled je dat u Tabeli 1.
Tabela 1 — Navodi marki / tipova proizvođača u tehničkoj specifikaciji
	Poz.
	Predmet pozicije
	Navod marke / tipa / proizvođača
	„ili ekvivalent“

	134, 135
	Ulična LED svjetiljka S1/S2 (304 + 12 kom)
	Thorn — „IP 72L50-740 NR M BS 3550 CL2 M60 ANT“
	da

	136
	Reflektor S3, kružni tok (9 kom)
	Thorn — „AFP2 2M 192L70 840 AI6 NONE CL1 WS14 GY“
	da

	137–139
	Čelični stubovi i lira (6 + 153 + 158 kom)
	Amiga Kraljevo — tip „KRs-A-6/60“, „KRs-A-12/60“, „LR-II“
	da

	118
	Oznake trase kablovskog voda (150 kom)
	„Elektroizgradnja“ Bajina Bašta (EBB)
	da

	130
	Kablovske završnice (10 kom)
	Raychem — tip „EPKT 0015 (4-35)“
	da

	141
	Priključna ploča za stubove (159 kom)
	FEMAN Jagodina — tip „3900383“
	(„sličan tipu“)

	102
	Separator lakih naftnih derivata (2 kom)
	ACO — „OLEOPATOR-BYPASS-G-H-FST NS100/1000 ST10000“
	da

	103
	Taložnik atmosferskih voda (2 kom)
	ACO — „Sludge Trap G-H ST20000“
	da

	270, 272
	Travna smješa (sjetva, ukupno ~27.350 m²)
	„Mediteran“; „Mediteran & Fun“
	da

	274–276
	Urbani mobilijar (klupe, kante, česma)
	City Design / Metalco (Italija) — „NOALE W“, „MIANE“, „FONTIS DOG“
	da



Posebno ukazujemo na dvije okolnosti. Prvo, za čelične stubove (poz. 137–139) dokumentacija već propisuje potpune funkcionalne parametre (visina 6 m / 12 m, debljina zida ≥ 3 mm, otpornost na pritisak vjetra 90 daN/m², toplo cinčanje prema EN ISO 1461, boja RAL 7035), a uz to dodatno navodi vlasničke oznake tipa proizvođača Amiga Kraljevo. Drugo, za separator lakih naftnih derivata (poz. 102) specifikacija, pored minimalnih zahtjeva, propisuje i da ukupni kapacitet „ne sme biti veći od 22.817 litara“ — dakle gornju granicu izraženu na litar tačno, uz fiksne gabarite (2,4 m × 8,95 m) i masu (2.100 kg). Ograničenje maksimalnog kapaciteta uređaja za prečišćavanje nema funkcionalno opravdanje — uređaj većeg kapaciteta po prirodi stvari ispunjava istu ili višu funkciju — a vrijednost od 22.817 litara odgovara kataloškoj vrijednosti tačno jednog proizvoda. S tim u vezi, molimo naručioca da pojasni:
3.1. Ako funkcionalni parametri stubova u potpunosti definišu zahtjev, koja je svrha dodatnog navođenja vlasničkih oznaka tipa („KRs-A-6/60“, „KRs-A-12/60“, „LR-II“) — i da li je naručilac saglasan da se te oznake izostave kao suvišne, uz zadržavanje funkcionalnih parametara?
3.2. Koje je funkcionalno, tehničko ili prostorno opravdanje za propisivanje maksimalnog ukupnog kapaciteta separatora od tačno 22.817 litara i fiksnih gabarita i mase — i da li će ponuda sa separatorom istog protoka (NS100/1000) i efikasnosti (≤ 5 mg/l), ali većeg ukupnog kapaciteta ili drugačijih gabarita, biti ocijenjena kao ispravna?
3.3. Za svaku poziciju iz Tabele 1, molimo da se objave kriterijumi ekvivalentnosti (čl. 88 st. 4 ZJN), odnosno da se izričito potvrdi da su navodi marki, tipova i kataloških oznaka isključivo ilustrativni i da će ponude biti vrednovane isključivo prema funkcionalnim parametrima.
3.4. Za poziciju 141 („sličan tipu 3900383 proizvođača FEMAN Jagodina“), gdje izraz „ili ekvivalent“ uopšte nije naveden — molimo da se potvrdi da je dopušten proizvod bilo kog proizvođača koji ispunjava funkcionalne zahtjeve (nazivni napon 450 V, osigurači do 16 A, četiri konekcije), čime bi se otklonila povreda čl. 88 st. 2 i 3 ZJN.

Odgovor: 
3.1:
Navođenje tipova i oznaka proizvođača ima isključivo referentni karakter radi jasnijeg definisanja traženog nivoa kvaliteta, funkcionalnosti i tehničkih karakteristika. Ponuđači mogu ponuditi i proizvode drugih proizvođača koji su ekvivalentni u pogledu zahtijevanih karakteristika.
3.2:
Tehnički zahtjevi za separator definisani su u skladu sa projektnom dokumentacijom, prostornim uslovima i usvojenim tehničkim rješenjem. Naručilac ostaje pri zahtjevima definisanim tenderskom dokumentacijom. Ekvivalentna rješenja će se ocjenjivati na osnovu usklađenosti sa tehničkim zahtjevima i funkcionalnim karakteristikama predviđenim projektom.
3.3:
Za sve pozicije kod kojih su navedeni proizvođači, trgovački nazivi, tipovi ili kataloške oznake, isti se smatraju referentnim opisom traženog nivoa kvaliteta i performansi. Naručilac će prihvatiti i proizvode drugih proizvođača pod uslovom da ponuđač dokaže njihovu ekvivalentnost kroz odgovarajuću tehničku dokumentaciju.
3.4:
Pozicija 141 ne predstavlja zahtjev za proizvod određenog proizvođača, već referencu na tehničko rješenje odgovarajućih karakteristika. Naručilac će prihvatiti i proizvode drugih proizvođača ukoliko ponuđač dokumentuje da isti ispunjavaju tehničke i funkcionalne zahtjeve definisane tenderskom dokumentacijom..
4. Procijenjena vrijednost nabavke i osnov predmjera (čl. 82 ZJN)
Procijenjena vrijednost iznosi 32.987.000,00 € bez PDV-a. Radi provjere usklađenosti sa čl. 82 ZJN i radi sastavljanja uporedivih ponuda, molimo naručioca da pojasni:
4.1. Na osnovu čega je utvrđena procijenjena vrijednost — predmjera i predračuna iz revidovanog glavnog projekta (sa jediničnim cijenama po pozicijama) ili analize tržišta / uporedivih nabavki? Molimo da se dostavi primijenjena metodologija.
4.2. Da li su količine iz predmjera (npr. široki iskop od ukupno preko 1.066.000 m³ u poz. 14 i 15; oko 84.005 m² zaštitnih mreža kosina u poz. 22; nasip i deponovanje na lokaciji KP 387/1 sa „uređenjem deponije prema projektu“) izvedene iz revidovanog glavnog projekta i geotehničkog elaborata — i da li su ti dokumenti, sa svim tabelarnim dokaznicama na koje se predmjer poziva, u cjelosti dostupni svim zainteresovanim licima?
4.3. Da li je za deponovanje ukupnih količina iskopa na katastarskoj parceli KP 387/1 obezbijeđen pravni osnov (svojina/saglasnost, urbanističko-tehnički uslovi, mjere zaštite životne sredine) — budući da rizik deponije direktno utiče na jedinične cijene pozicija iskopa i transporta i time na uporedivost ponuda?

Odgovor: 4.1. Procijenjena vrijednost nabavke utvrđena je u skladu sa članom 82 Zakona o javnim nabavkama, na osnovu projektno-tehničke dokumentacije, predmjera i predračuna radova.
4.2. Količine navedene u predmjeru radova definisane su na osnovu projektno-tehničke dokumentacije. Naručilac je zainteresovanim privrednim subjektima stavio na raspolaganje dokumentaciju.
4.3. Lokacije i uslovi izvođenja radova, uključujući deponiju su definisani projektnom dokumentacijom. Obezbijeđen je pravni osnov
.5. Kriterijumi za izbor najpovoljnije ponude — ponderi i formula vrednovanja cijene
U dijelu o kriterijumima navedeni su „Cijena“ i „Podkriterijum kvalitet (K)“ koji se vrednuje po formuli K = (Kp/Kmax) × 10, sa garantnim rokom između 24 i 60 mjeseci. Iz dostavljenog teksta, međutim, ne proizlazi ni relativni značaj (ponder) cijene, ni formula za bodovanje cijene, ni ukupan zbir bodova. Molimo da se pojasni:
5.1. Koliki je tačan ponder (broj bodova) za kriterijum cijene, a koliki za podkriterijum kvaliteta, po kojoj se formuli boduje cijena i da li su svi ponderi objavljeni u tenderskoj dokumentaciji u skladu sa ZJN?
5.2. Na koji način naručilac obezbjeđuje da relativna formula K = (Kp/Kmax) × 10 ne podstiče dostavljanje maksimalnog (60 mjeseci) garantnog roka kao čisto deklarativnog navoda bez stvarnog pokrića — posebno imajući u vidu da garancija za otklanjanje nedostataka iznosi 10% vrijednosti i da njeno održavanje kroz pet godina predstavlja materijalno različit trošak za ponuđače različite finansijske snage?

Odgovor: Način bodovanja utvrđen je tačkom 7 Tenderske dokumentacije a sve u skladu Pravilnikom o       metodologiji načina vrednovanja ponuda u postupku javne nabavke
6. Jasnoća dokumentacije — pravne reference i dostupnost projektne dokumentacije
U tenderskoj dokumentaciji uočene su neujednačene pravne reference: Zakon o izgradnji objekata navodi se na jednom mjestu sa „br. 19/2025, 92/2025 i 160/2025“, a na drugom sa „br. 19/2025, izmjene i dopune 92/2025“; Zakon o geološkim istraživanjima navodi se u dvije različite varijante brojeva službenih listova. Radi pravne sigurnosti zainteresovanih lica, molimo da se pojasni:
6.1. Koja je tačna i važeća pravna referenca (kompletni brojevi službenih listova) za svaki licencni uslov iz tačke 1 ovog zahtjeva, te da li će dokumentacija biti ujednačena izmjenom?
6.2. Da li su revidovani glavni projekat, geotehnički elaborat i sve tabelarne dokaznice na koje se predmjer poziva („prema projektu“, „prema detaljima iz projekta“, „prema tabelarnim dokaznicama“) u cjelosti i besplatno dostupni svim zainteresovanim licima putem ESJN, odnosno sajta naručioca — imajući u vidu da se bez tih priloga znatan broj pozicija ne može korektno obračunati niti se mogu sastaviti uporedive ponude?

Odgovor: 6.1. Naručilac pojašnjava da se svi uslovi i zahtjevi iz tenderske dokumentacije tumače u skladu sa važećim propisima Crne Gore koji su na snazi na dan objavljivanja postupka javne nabavke. Mjerodavni su važeći propisi Crne Gore sa svim njihovim izmjenama i dopunama, te naručilac smatra da ne postoji nejasnoća koja bi mogla uticati na pripremu ponude.
6.2. Dokumentacija koja je, u skladu sa Zakonom o javnim nabavkama, relevantna za pripremu i podnošenje ponuda dostupna je zainteresovanim privrednim subjektima na način predviđen tenderskom dokumentacijom. 



                                                                                                         Predsjednik Komisije
                                                                                                              Milica Vukčević, s.r.

